作者：李从周
词牌/韵律：风流子

paragraphs: 双燕立虹梁。
东风外、烟雨湿流光。
望芳草云连，怕经南浦，葡萄波涨，怎博西凉。
空记省，浅妆眉晕敛，罥袖唾痕香。
春满绮罗，小莺捎蝶，夜留弦索，么凤求凰。
江湖飘零久，频回首、无奈触绪难忘。
谁信温柔牢落，翻坠愁乡。
仗玉笺铜爵，花间陶写，宝钗金镜，月底平章。
十二主家楼苑，应念萧郎。